Polisie vra hulp ná kind se naakte lyk in dam gevind isArgieffoto: Reint Dykema Die Limpopo-polisie het ŉ beroep op die publiek gedoen om te help om ŉ jong seun, vermoedelik 13 jaar oud, te identifiseer nadat sy naakte liggaam onlangs in ŉ dam in die provinsie gevind is. Daar was ŉ gholfbal en snesies in sy mond. Kol. Ronel Otto, provinsiale polisiewoordvoerder, het Woensdag gesê die eienaar van ŉ perseel langs die dam het die seun se drywende liggaam op 1 Oktober omstreeks 17:15 in die Ebenezerdam in Haenertsburg opgemerk. “Die oorledene is ŉ lang, skraal swart seun. Die liggaam is ongeskonde en geen liggaamsdele is verwyder nie,” het Otto gesê. Sy het gesê die liggaam was vermoedelik ongeveer twee dae lank in die dam. ŉ Nadoodse ondersoek word gedoen om die oorsaak van sy dood te bepaal. “In hierdie stadium word ŉ geregtelike doodsondersoek gedoen, maar dit kan verander na moord sodra die uitslag van die lykskouing bekend is.” Otto het ŉ beroep op die publiek gedoen om na vore te kom as iemand ŉ kind vermis wat by die seun se beskrywing pas, of as hulle meer inligting oor die voorval het.